CELEX: 32019D0968
Language: hu
Date: 2019-06-06 00:00:00
Title: A Tanács (EU) 2019/968 végrehajtási határozata (2019. június 6.) a DNS-adatokra vonatkozó, az Egyesült Királysággal való automatizált adatcsere megindításáról

13.6.2019   
               
               
                  HU
               
               
                  Az Európai Unió Hivatalos Lapja
               
               
                  L 156/8
               
            
         A TANÁCS (EU) 2019/968 VÉGREHAJTÁSI HATÁROZATA
         (2019. június 6.)
         a DNS-adatokra vonatkozó, az Egyesült Királysággal való automatizált adatcsere megindításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozatra (1) és különösen annak 33. cikkére,
         tekintettel az Európai Parlament véleményére (2),
         mivel:
         
                     (1)
                  
                  
                     A 2008/615/IB határozat 25. cikkének (2) bekezdése értelmében a határozat alapján nem kerülhet sor személyes adatok átadására mindaddig, amíg az említett határozat 6. fejezetében foglalt általános adatvédelmi rendelkezéseket végre nem hajtották az adatátadásban érintett tagállamok területeinek nemzeti jogában.
                  
               
                     (2)
                  
                  
                     A 2008/616/IB tanácsi határozat (3) 20. cikke úgy rendelkezik, hogy a 2008/615/IB határozat 2. fejezete szerinti automatizált adatcserére vonatkozó, az (1) preambulumbekezdésben említett feltétel teljesülésének ellenőrzése céljából egy kérdőíven, értékelő látogatáson [helyesen: helyszíni értékelésen] és kísérleti adatcserén alapuló értékelő jelentést kell készíteni.
                  
               
                     (3)
                  
                  
                     Az Egyesült Királyság a 2008/615/IB határozat 36. cikkének (2) bekezdésével összhangban tájékoztatta a Tanács Főtitkárságát a határozat 2–6. cikkének hatálya alá tartozó nemzeti DNS-elemzési állományokról, valamint az automatizált keresésnek a határozat 3. cikkének (1) bekezdésében említett feltételeiről.
                  
               
                     (4)
                  
                  
                     A 2008/616/IB határozat melléklete 4. fejezetének 1.1. pontja szerint a megfelelő tanácsi munkacsoport által összeállított kérdőív valamennyi automatizált adatcserére vonatkozik, és amint egy tagállam úgy véli, hogy az adott adatkategória tekintetében teljesíti az adatcsere előfeltételeit, ki kell töltenie a kérdőívet.
                  
               
                     (5)
                  
                  
                     Az Egyesült Királyság kitöltötte az adatvédelemre vonatkozó kérdőívet és a DNS-adatok cseréjére vonatkozó kérdőívet.
                  
               
                     (6)
                  
                  
                     Az Egyesült Királyság sikeres kísérleti adatcserét hajtott végre Ausztriával és Németországgal.
                  
               
                     (7)
                  
                  
                     Az Egyesült Királyságban helyszíni értékelésre került sor, és erről az osztrák, német és francia értékelő csoport jelentést készített, amelyet továbbított az érintett tanácsi munkacsoportnak.
                  
               
                     (8)
                  
                  
                     A DNS-adatok cseréjére vonatkozó kérdőív, helyszíni értékelés és kísérleti adatcsere eredményeit összegző, átfogó értékelő jelentést benyújtották a Tanácsnak.
                  
               
                     (9)
                  
                  
                     A Tanács – miután megállapította, hogy valamennyi tagállam, amelyre a 2008/615/IB határozat kötelező, egyetért –, 2018. október 11-én megállapította, hogy az Egyesült Királyság maradéktalanul végrehajtotta a 2008/615/IB határozat 6. fejezetében meghatározott általános adatvédelmi rendelkezéseket.
                     A Tanács emellett kérte, hogy az automatizált adatcsere megindításától számított 12 hónapon belül az Egyesült Királyság a DNS-adatok prümi cseréje során szerzett operatív tapasztalatok és a helyszíni értékelésről készült jelentésben foglalt indokolás fényében vizsgálja felül a gyanúsítottak profiljainak a DNS-adatok automatizált cseréjéből való kizárására vonatkozó szabályait.
                  
               
                     (10)
                  
                  
                     Ennek megfelelően az Egyesült Királyság számára jogosultságot kell biztosítani a DNS-adatok automatizált keresése céljából a személyes adatoknak a 2008/615/IB határozat 3. és 4. cikke szerinti átvételére és átadására. Tekintettel azonban arra, hogy a közbiztonság, és különösen a terrorizmus, valamint a határokon átnyúló bűnözés elleni küzdelem szempontjából gyakorlati és operatív jelentősége van annak, hogy a DNS-adatokra vonatkozó automatizált adatcsere kiterjedjen a gyanúsítottak profiljaira is, az Egyesült Királyságnak felül kell vizsgálnia a gyanúsítottak profiljaival kapcsolatos adatcserére vonatkozó szabályait. Ha a DNS-adatok prümi cseréje tekintetében az első 12 hónap során szerzett operatív tapasztalatok nem vezették az Egyesült Királyságot arra, hogy értesítse a Tanácsot arról, hogy szabályait felülvizsgálta, a Tanácsnak újra értékelnie kell a helyzetet abból a célból, hogy a DNS-adatok Egyesült Királysággal való automatizált prümi cseréjét folytassák-e vagy megszüntessék.
                  
               
                     (11)
                  
                  
                     A 2008/615/IB határozat 33. cikke végrehajtási hatásköröket ruház a Tanácsra az említett határozat végrehajtásához – különösen a személyes adatoknak az említett határozatban előírt átadása és átvétele tekintetében – szükséges intézkedések elfogadása céljából.
                  
               
                     (12)
                  
                  
                     Mivel az ilyen végrehajtási hatáskörök gyakorlásához szükséges feltételek teljesültek, és az erre vonatkozó eljárást is lefolytatták, a Tanácsnak végrehajtási határozatot kell elfogadnia a DNS-adatokra vonatkozó, az Egyesült Királysággal való automatizált adatcsere megindításáról annak érdekében, hogy az említett tagállam személyes adatokat adhasson és vehessen át a 2008/615/IB határozat 3. és 4. cikke szerint.
                  
               
                     (13)
                  
                  
                     Dániára, az Egyesült Királyságra és Írországra nézve a 2008/615/IB határozat kötelező, ezért részt vesznek ennek a 2008/615/IB határozatot végrehajtó határozatnak az elfogadásában és alkalmazásában,
                  
               ELFOGADTA EZT A HATÁROZATOT:
         
            1. cikk
            A DNS-adatok automatizált keresése és összehasonlítása céljából az Egyesült Királyság 2019. június 14-től jogosult személyes adatoknak a 2008/615/IB határozat 3. és 4. cikke szerinti átvételére és átadására.
         
         
            2. cikk
            Az Egyesült Királyság 2020. június 15-ig befejezi azon szabályainak felülvizsgálatát, amelyek a gyanúsítottak profiljainak a DNS-adatok automatizált cseréjéből való kizárására vonatkoznak.
            Ha az első albekezdésben említett időpontig az Egyesült Királyság nem értesíti a Tanácsot arról, hogy a 2008/615/IB határozatnak megfelelően hozzáférhetővé teszi a gyanúsítottak DNS-adatait, a Tanács három hónapon belül újra értékeli a helyzetet abból a célból, hogy a DNS-adatok Egyesült Királysággal való automatizált prümi cseréjét folytassák-e vagy megszüntessék
         
         
            3. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ezt a határozatot a Szerződéseknek megfelelően kell alkalmazni.
         
         
            Kelt Luxembourgban, 2019. június 6-án.
            
               
                  a Tanács részéről
               
               
                  az elnök
               
               A. BIRCHALL
            
         
         
            (1)  HL L 210., 2008.8.6., 1. o.
         
         
            (2)  A 2019. március 12-i vélemény (a Hivatalos Lapban még nem tették közzé).
         
            (3)  A Tanács 2008/616/IB határozata (2008. június 23.)a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.).